**Τα νέα της βιβλιοθήκης μας…**

**Παγκόσμια ημέρα παιδικού βιβλίου: Κυριακή 2 Απριλίου**

Ο εορτασμός αυτός που θα εορταστεί σε ολόκληρο τον κόσμο, συμπίπτει με την επέτειο της γέννησης του Hans Christian Andersen. Καθιερώθηκε το 1966 από τη Διεθνή Οργάνωση Βιβλίων για τη Νεότητα (IΒΒΥ), το Ελληνικό Τμήμα της οποίας αποτελεί o Κύκλος του Ελληνικού Παιδικού Βιβλίου.

Ο ετήσιος αυτός εορτασμός συμβάλλει στην καλλιέργεια της φιλαναγνωσίας και τονώνει το ενδιαφέρον των παιδιών και των νέων για το βιβλίο με διάφορες εκδηλώσεις (εκθέσεις παιδικού βιβλίου, συναντήσεις μαθητών/τριών με συγγραφείς και εικονογράφους, θεατρικές παραστάσεις κ.α.)

Στα πλαίσια αυτού του εορτασμού στο σχολείο μας θα έχουμε τριήμερες εκδηλώσεις στις 29/3, 30/3, 31/3

* Συγγραφείς θα έρθουν στο σχολείο μας, ώστε να μιλήσουν με τα παιδιά και να παρουσιάσουν βιβλία τους στον χώρο της βιβλιοθήκης.
* Θα γίνουν παρουσιάσεις βιβλίων και δρώμενα από μαθητές και μαθήτριες όλων των τάξεων στην αίθουσα εκδηλώσεων.
* Θα στολίσουμε την αυλή με έργα των παιδιών σχετικά με βιβλία που έχουν διαβάσει.
* Για τρεις μέρες θα χτυπάει το κουδούνι της Ανάγνωσης! Όταν το ακούμε όλοι, μικροί - μεγάλοι θα σταματάμε ό,τι κι αν κάνουμε και θα διαβάζουμε το βιβλίο μας.
* Θα οργανώσουμε παιχνίδι στο προαύλιο:

«Χαρίζω ένα βιβλίο - Παίρνω ένα βιβλίο» Όλα τα παιδιά μπορούν να πάρουν μέρος αρκεί να φέρουν ένα δικό τους βιβλίο να το αφήσουν σε συγκεκριμένη γωνιά στο προαύλιο και να πάρουν ένα βιβλίο που άφησε ένας άλλος συμμαθητής/ συμμαθήτρια. Το κάθε παιδί θα χαρίσει το δικό του βιβλίο και θα αποκτήσει ένα νέο!

* Την Παρασκευή 31Μαρτίου, θα κάνουμε τα εγκαίνια της βιβλιοθήκης μας και θα ανακοινώσουμε το όνομά της στην επιλογή του οποίου συμμετείχαμε όλοι, μαθητές και εκπαιδευτικοί.
* Θα βραβεύσουμε τους βιβλιοφάγους του σχολείου μας και όσους βοήθησαν να στήσουμε την βιβλιοθήκη μας.
* Τις 3 αυτές μέρες η βιβλιοθήκη θα είναι ανοιχτή και για εσάς τους γονείς από τις 13.25 – 14.00. Θα χαρούμε πολύ να έρθετε με τα παιδιά σας και να διαλέξετε μαζί βιβλία για δανεισμό.
* Τέλος επειδή η βιβλιοθήκη μας χρειάζεται και ανανέωση θα υπάρχει πάντα σε κάποια γωνιά της αυλής ένας πίνακας με προτάσεις βιβλίων που θα μπορούσατε να δωρίσετε στη βιβλιοθήκη. Δεν έχετε παρά να τον αναζητάτε, όταν επισκέπτεσθε το σχολείο μας…

Σε αυτή την προσπάθεια συμμετέχουμε όλοι: μαθήτριες! μαθητές! δάσκαλοι! σύλλογος γονέων! όλοι οι γονείς!

Για τρεις ημέρες ένας αέρας φιλαναγνωσίας θα πνέει στο σχολειό μας !

**Την φετινή αφίσα για την παγκόσμια ημέρα παιδικού βιβλίου έχει ετοιμάσει το εθνικό τμήμα της Ελλάδας.**

 Η αφίσα και το μήνυμα θα ταξιδέψει σε ολόκληρο τον κόσμο της αξίας της φιλαναγνωσίας μέσα από την ελληνική γλώσσα και την εικαστική δημιουργία. Το μήνυμα έγραψε ο συγγραφέας Βαγγέλης Ηλιόπουλος κα την αφίσα φιλοτέχνησε η εικαστικός, ζωγράφος Φωτεινή Στεφανίδη. 

Καλές αναγνώσεις!!!!

Ευχαριστούμε θερμά την κ. Παλαιοδήμου για τη συνεννόηση με τις/τους συγγραφείς που θα μας επισκεφτούν, τον σύλλογο γονέων και κηδεμόνων του σχολείου μας και τη σχολική επιτροπή του Δήμου Ραφήνας Πικερμίου για την πολύτιμη βοήθειά τους στη λειτουργία της βιβλιοθήκης μας.

